Ран Босилек
Лисица и тигър

chitanka.info

Лисица срещнала тигър.

— Стой, Лисо! Имам здрави зъби и остри нокти. Ще те изям!

Лисицата рекла:

— Не ме изядай веднага. Ти си силен и могъщ. Но и аз не падам по-долу. Искаш ли да се увериш? Аз ще вървя напред, ти след мене. Като срещнем хора, ако избягат от мене, няма да ме изядеш. Ако не се уплашат, ще ме излапаш.

— Добре — съгласил се тигърът.

Лисицата го повела към едно малко село.

Тя тръгнала напред, а тигърът след нея. Селяните, щом видели тигъра, избягали.

— Видя ли, тигре?

— Видях, Лисо.

— Вярвам, че държиш на думата си. Довиждане!

— Иди си със здраве!

Като отминала доста надалече, лисицата извикала:

— Хората се уплашиха от тебе, а не от мене, Тигърчо. Но ти не можа да разбереш. Знай, че силата ти е в зъбите и в ноктите, пък аз с ум се боря и успявам.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.